Vanredno stanje na teritoriji cele Srbije uvedeno je 16. marta kada je u državi bilo zabeleženo 48 slučajeva infekcije virusom Korona (COVID-19 – skraćenica od Corona Virus Disease 2019). Zbog potrebe efikasnijeg sprovođenja društvenog distanciranja koje je pored mera higijene jedan od najefikasnijih načina suprotsavljanja novom virusu, država je dva dana kasnije uvela i policijski čas od 20 časova naveče do 5 časova ujutru. Srbija je tada imala 89 zaraženih osoba.

Dan pre produžavanja policijskog časa „od pet do pet“ (od 17 časova naveče do 5 časa ujutru), Tango Six portal dobio je jedinstvenu priliku da provede noćnu smenu sa Helikopterskom jedinicom MUP-a Srbije u misiji nadgledanja Beograda iz vazduha tokom trajanja zabrane kretanja za sve njegove građane. Videli smo izbliza opremu i procedure potrebne za obavljanje čisto policijske misije koju Helikopterska inače sve ređe obavlja u sklopu svojih raznovrsnih uloga.

Na dan pisanja ovog članka broj zaraženih Korona virusom je 303.

Subota 21. marta bila je idealna za noćno letenje. Vidljivost je bila dobra, umeren vetar je tek počinjao a sa aerodroma „Nikola Tesla“ poleteli smo nekih sat i po kasnije nakon sletanja prve Er Srbijine misije prevoza medicinske opreme sa njihovim najvećim avionom. Uprkos činjenici da je zatvoren za putnike, beogradski aerodrom ne prestaje da radi a Helikopterska će svakako biti jedan od njegovih najfrekventnijih korisnika tokom vanrednog stanja.

Nakon dobrodošlice u jedinici i pretpoletnog brifinga saznajemo da su za večeras određena dva Erbasa H145M. Jedan za Tango Six portal, drugi za još jednu medijsku ekipu. Posade, na čelu sa komandantom jedinice kapetanom instruktorom Nenadom Nedićem, se dogovoraraju da YU-MED vozi ekipu TV Prve dok ćemo mi leteti u YU-ICE, jedinom maskirno obojenom Erbasu od tri koliko ih je trenutno u floti. Komandant jednice nam potvrđuje da će isporuka poslednje, četvrte, letelice biti uslovljena sveopštim stanjem oko Korona virusa sa podsećanjem da je po ranijem planu YU-MUP bio očekivan u aprilu.

Zašto letenje noću iznad Beograda?

– Građani moraju da znaju da je Ministarstvo unutrašnjih poslova izuzetno opterećeno sada tokom sprovođenja mera obezbeđenja vanrednog stanja. Pomenuo bih tu na primer naše kolege iz saobraćajne policije koji neumorno danima kolima prate konvoje kamiona od jedne do druge granice Srbije. Tu su naše kolege koje rade na sprovođenju mera karantina i oni koji tokom policijskog časa patroliraju.

Uloga Helikopterske jedinice je podrška svim ovim snagama a u Beogradu tokom trajanja policijskog časa i izviđanje iz vazduha. Cilj našeg angažovanja je da se rasterete kolege koje su na ulici a da u isto vreme imamo sposobnost pokrivanja što veće teritorije grada u što kraćem roku. Delujemo često po pozivu kolega sa zemlje i u mogućnosti smo da sami uočimo okupljanja ili kretanja.

Naravno, nećemo leteti kasno noću kako ne bi uznemiravali sugrađane. Svesni smo da postoji fini balans između toga da budemo efikasni u svojoj misiji ali i da u isto vreme ne ostavljamo negativan utisak. – priča nam komandant jedinice Nedić.

Celokupni sastav je prešao na mere zaštite od moguće infekcije novim virusom i svi nose zaštitne maske i rukavice. Kažu da im ništa od navedenog ne predstavlja problem u radu, piloti inače stalno nose letačke rukavice.

Oprema

Helikopterska jedinica MUP-a Srbije za večerašnju misiju koristi svoj novi Erbasov helikoter H145M. Jednu od trenutno najmodernijih evropskih mašina za „opšte poslove“ kojeg uz „civilnu Gazelu“ H125 koriste mnoge policijske i medicinske eskadrile širom sveta. Kako je Tango Six prvi i javio, policijski primerci srpskih Erbasova sa rotorima poseduju i svu potrebnu dodatnu opremu za raznovrsni broj upotreba. Pored dizalica za prevoz ranjenika i izbacivanje specijalaca, opreme za medicinski transport već stabilizovanih pacijenata tu je i FLIR kamera kao i Trakka reflektor.

Prednost Erbasa je svakako modularno „roll-on/roll-off“ rešenje kabine u koju se brzo i jednostavno uz pomoć centralnih šina mogu postaviti sedišta, nosila ili FLIR konzola za kojom sedi njen operater. TrakkaBeam A800 reflektor i FLIR kamera se jednostavno postavljaju se na skije i mogu se brzo menjati između različitih helikoptera u floti:

– Pored infracrvene FLIR kamere velike rezolucije za koju je 6 naših tehničara završilo obuku u Nemačkoj imamo i reflektor kompanije Trakka Systems koji koristimo kada manji reflektor koji se nalazi pored svetla za sletanje nije dovoljan. Trakka reflektor koristimo za područja koja nisu toliko osvetljena i gde nedostaje veći snop svetlosti. Ovaj sistem ima nekoliko sočiva u boji koja se mogu menjati u zavisnosti od meteo uslova. – kaže Nedić.

Helikopterska jedinica nabavila je uz nove helikoptere i opremu za noćno letenje koja se sastoji od naočara (NVG – Night Vission Goggles) i prilagođene kabine i spoljašnjosti helikoptera za letenje u paru kada nema emitovanja unutrašnjeg i spoljnog vidljivog svetla. Ova oprema koristi se u noćnim uslovima i redovnim operacijama kada je potrebno „videti kroz mrak“ ali i u taktičkim primenama kao što su pritajeni prilazi ili preleti radi desanta ili vađenja specijalnih snaga SAJ-a ili Žandarmerije.

– NVG oprema nam je svakako dramatično podigla sposobnosti u noćnim operacijama. Za vrstu letenja koju ćemo noćas raditi ona nije potrebna jer je grad osvetljen. NVG je odličan ako bi, na primer, dobili neki zadatak pretrage delova Rakovice, Košutnjaka, Čukarice, Ade, Kalemegdana ili sličnih neosvetljenih ili ređe osvetljenih delova grada. –

Let

Tango Six ekipa večeras leti u helikopteru YU-ICE, jedinom maskirnom „Erbas policajcu“. Fotograf se dodatno osigurava unutrašnjim vezama uz pomoć tehničara zbog toga što će se u jednom trenutku otvoriti vrata radi kvalitetnijeg fotografisanja grada ispod nas. Letimo na 1000 fita (oko 300 metara) brzinom 60 čvorova (oko 110 km/č).

– Večeras ćemo leteti iznad Novog Beograda, južno od auto-puta, preko blokova, Belvila, Ade, Dedinja, Autokomande, Vračara. – brifuje nas vođa vazduhoplova, pomoćnik komandanta jedinice za letačke poslove, Vladan Rilak.

U praksi, oba pilota tokom većine trajanja leta drže ruke na kolenima. Helikopterom upravlja auto-pilot koji se koristi, kao i u putničkim avionima, odmah nakon ručnog poletanja i isključuje se pre sletanja:

– Za ovu misiju nam nisu potrebni waypointi, auto-pilot održava visinu i pravac, mi letelicom upravljamo heading bugom. Auto-pilot drži visinu „u fit“. – kaže Rilak.

Nekoliko puta tokom leta smo se i sami uverili, slušajući razgovor pilota kroz intercom slušalice, koliko lako primećuju kretanja na zemlji sa ove visine. Posebno sada kada svako ko se kreće ili vozi neko prevozno sredstvo jasno iskače iz sablasno praznih ulica.

– Misije patroliranja najčešće radimo ili u direktnoj komunikaciji preko zatvorenog policijskog radio sistema Tetra ili je u helikopteru sa nama neko iz Uprave policije koji tada praktično postaje četvrti član posade. U stanju smo ili da direktno pozovemo i pojedinačna policijska kola iz helikoptera ili da sa nama prilikom misija praćenja važnih ličnosti ili nadgledanja rizičnih skupova bude neko iz tima koji učestvuje u akciji na zemlji. Napravi se zatovrena grupa korisnika na Tetra sistemu i svi zajedno smo u komunikaciji. – pojašnjava komandant jedinice praktičnu upotrebu helikoptera u urbanim policijskim operacijama.

Reći da je grad ispod nas bio prazan bila bi možda adekvatna izjava za neki dan letenjeg vikenda. Naš let u trajanju od nešto manje od sat vremena bio je let iznad grada gotovo u potpunosti bez ljudi i vozila na ulicama. Nestvaran prizor koji više odgovara nekoj apokalipsi ili policijskom času uvedenom iz straha od potencijalno smrtonosnog virusa od koga za sada nema leka.

MUP Srbije i njegova Helikopterska jedinica će se postarati da ostanete kod kuće.